Marta og Knuds
vilde dag

Indhold

9 Gab!

13 Ymer, Pude og Gokke

19 En liste

23 En spand vand

27 Gå tur med Barbie

31 Møglort

37 Sygo hader børn

43 Op på Momse

49 Ærter!

53 Det går galt

59 Kys Irma

65 Tre, to, en

69 Op på loftet

75 Ymer, Pude og Gokke

Gab!

Det er sommer,
og Marta og Knud har ferie.
Det lyder dejligt, men de keder sig.
De bor på landet,
og her sker intet.
I går kørte en mejetærsker forbi.
Siden er der ikke sket noget.
Jo, Martas hund fangede
en flue i morges.
Det er sådan set det.

Marta bor på en gård.
Hendes far og mor
er ikke landmænd.
De elsker bare at bo

ude i den friske luft.

Marta kan også godt lide frisk luft.
Men hun kan også lide,
at der sker lidt en gang imellem.

Bare lidt.

Knud bor i huset

ved siden af Martas gård.
Martas forældre er på arbejde.

Det er Knuds også.
De kommer først hjem

i eftermiddag.

”Hvad skal vi lave?” siger Marta.
”Aner det ikke,” siger Knud.
Og så er der stille igen.

”Bare der ville ske et eller andet,” sukker Marta.
”Ja, en biljagt eller et mord,”

siger Knud.
”Eller at de døde stod op

ovre på kirkegården.
Tænk, hvis hele gårdspladsen var fyldt med zombier!”

De ser ud over den øde gårdsplads.
Ingen biljagt. Ingen zombier.
Kun en bi, der summer.

Ymer, Pude og Gokke

Men så sker der faktisk noget!
Ymer, Pude og Gokke

drejer om hjørnet.
Det er fars høns.

Marta glor surt på dem.
Festligt.
I går: en mejetærsker.

I dag: tre høns.
Meget, meget festligt.

Ymer spæner hen til Marta.
Hønen lægger hovedet på skrå
og ser op på hende

med sit ene sorte øje.
Så lægger Ymer en klat.
”Ad, dumme Ymer!
Det er klamt!” siger Marta.
Ymer, Pude og Gokke bener afsted,

mens de kagler.
Det lyder, som om de griner.

Marta mugger.

Det er for meget!

At blive drillet af en høne.
Måske skal hun foreslå far

at koge suppe i aften.
På Ymer.

Knud får en idé:
”Ymer, Pude og Gokke kan være med til at bestemme,
hvad vi skal lave!”
”De har ingen hjerner,”

siger Marta.
”De kan kun sige gok

og lave klatter.”
”Nemlig!” siger Knud.

Han springer op

og løber hen i hønsegården.

Ymer, Pude og Gokke løber med.
De løber efter alle, der løber.
Som sagt, ingen hjerne.

Marta følger bagefter. Langsomt.
Knuds idéer … er ikke altid

så sjove.
I går skrev de nummerplader ned fra de biler, der kørte forbi.
Det var en meget lang eftermiddag.
Både fordi der ikke kom
så mange biler,
og fordi tal fra nummerplader …
Hvad skal man bruge dem til?

Men Knud var så glad

for de numre.
”Så har vi nummeret,
hvis der kører en morder forbi!
Og så kan vi give det til politiet,
så de kan fange ham.”

Men politiet har ikke ringet endnu.
Så der var nok ikke nogen morder
blandt de fem biler,
der kørte forbi gården i går.